สดร. เผยภาพวินาทีไร้เงา ช่วงดวงอาทิตย์ตั้งฉาก
สถาบันวิจัยดาราศาสตร์แห่งชาติ (องค์การมหาชน) (สดร.) กระทรวงการอุดมศึกษา วิทยาศาสตร์ วิจัยและนวัตกรรม (อว.) เผยภาพ “วินาทีไร้เงา” ขณะเกิดปรากฏการณ์ดวงอาทิตย์ตั้งฉาก วันนี้ 26 เมษายน 2564 เวลา 12.13 น. ณ หอดูดาวเฉลิมพระเกียรติ 7 รอบ พระชนมพรรษา ฉะเชิงเทรา ดวงอาทิตย์เคลื่อนผ่านจุดกลางศีรษะ เงาจะตกอยู่ใต้เท้าพอดี รวมถึงเงาของวัตถุต่างๆ จะอยู่ในระนาบเดียวกับรูปร่างของวัตถุ เสมือนไร้เงา ขณะที่กรุงเทพมหานคร เกิดในเวลา 12.16 น. วันเดียวกัน ทั้งนี้ ด้วยตำแหน่งที่ตั้งของประเทศไทยอยู่ใกล้เส้นศูนย์สูตร ระหว่างละติจูด 5-20 องศาเหนือ ส่งผลให้ในหนึ่งปี ดวงอาทิตย์จะเคลื่อนผ่านใกล้จุดเหนือศีรษะ หรือตั้งฉากกับแต่ละพื้นที่ของประเทศไทย ถึง 2 ครั้ง โดยดวงอาทิตย์จะมีคาบการโคจรพาดผ่านแตกต่างกันไปในแต่ละจังหวัดของประเทศไทยจึงเห็นดวงอาทิตย์ผ่านเหนือศีรษะไม่พร้อมกัน หลังจากนี้ ดวงอาทิตย์ จะเคลื่อนที่มาอยู่แนวตั้งฉากกับพื้นที่เหนือขึ้นไปเรื่อยๆ และจะตั้งฉากกับพื้นที่เหนือสุดของประเทศไทย ณ อำเภอแม่สาย จังหวัดเชียงราย วันที่ 22 พฤษภาคม 64 เวลาประมาณ 12.17 น. อย่างไรก็ตาม การที่ดวงอาทิตย์ตั้งฉากกับพื้นโลก ทำให้ได้รับพลังงานจากดวงอาทิตย์อย่างเต็มที่ แต่อุณหภูมิจะสูงที่สุดหรือไม่นั้น ขึ้นอยู่กับปัจจัยหลายอย่าง เช่น ปริมาณฝน เมฆ อิทธิพลจากมรสุม ความร้อนสะสมในบรรยากาศ ฯลฯ วันที่ดวงอาทิตย์ตั้งฉากจึงอาจไม่ใช่วันที่มีอุณหภูมิสูงที่สุดเสมอไป